Jesu o ne a ya kwa go Johane go ya go kolobediwa a bo a nna Yo o Tloditsweng wa Modimo kgotsa Mesia. (Luke 3:21, 22) Go tswa foo, o ne a simolola go tlhopha barutwa ba gagwe. Le fa tiro ya gagwe e ne e potlakile, o ne a nna le dinako tse di itumedisang le ba lelapa la gaabo le ditsala. Ene, mmaagwe, barutwa le bomogoloe ba ne ba ya kwa moletlong wa lenyalo kwa Kana, e go bonalang e ne e le motse o o kwa thabeng o o leng dikilometara di le 13 go tswa kwa Nasaretha. Ka nako ya meletlo, Maria o ne a lemoga bothata bongwe. Gongwe o ne a lemoga gore bangwe mo lelapeng la banyalani bao ba ne ba lebana ba tshogile e bile ba sebaseba. Ba ne ba feletswe ke beine! Go ya ka setso sa bone, seo se ne se tla bontsha gore ba ne ba sa amogele baeng e bile se ne se tla tlhabisa ba lelapa ditlhong mme sa senya tiragalo eo fela thata. Maria o ne a ba utlwela botlhoko a bo a ya kwa go Jesu.